Forslag til EUROPA-PARLAMENTETS OG RÅDETS FORORDNING om ændring af Rådets forordning (EF) nr. 1698/2005 for så vidt angår visse bestemmelser om finansiel forvaltning for visse medlemsstater, der er i eller trues af alvorlige vanskeligheder med hensyn til deres finansielle stabilitet /* KOM/2011/0481 endelig - 2011/0209 (COD) */





BEGRUNDELSE 1. Baggrunden for forslaget · Begrundelse og formål Den vedvarende finansielle og økonomiske krise øger presset på de enkelte landes finansielle ressourcer, samtidig med at medlemsstaterne skærer ned i deres budgetter. I den forbindelse er en smidig gennemførelse af programmerne for udvikling af landdistrikterne særlig vigtig som et værktøj til bevilling af finansiel støtte til realøkonomien. Alligevel er gennemførelsen af programmerne ofte en udfordring på grund af de likviditetsproblemer, som budgetstramningerne medfører. Det er navnlig tilfældet for de medlemsstater, der er blevet hårdest ramt af krisen og har modtaget finansiel støtte under et program for betalingsbalancestøtte til lande uden for euroområdet eller under den europæiske finansielle stabiliseringsmekanisme (EFSM) for landene i euroområdet. Indtil videre har seks lande anmodet om finansiel støtte via disse mekanismer og aftalt et makroøkonomisk tilpasningsprogram med Kommissionen. Ungarn har modtaget finansiel støtte siden 2009, men trak sig ud af støttemekanismen i 2010. De resterende fem lande er Rumænien og Letland (betalingsbalancestøtte) og Portugal, Grækenland og Irland (EFSM), i det følgende benævnt "programlande". For at hjælpe disse medlemsstater med at fortsætte gennemførelsen af programmerne og udbetale midler til projekter indeholder dette forslag bestemmelser, der giver mulighed for at hæve satsen for ELFUL-bidrag til disse medlemsstaters programmer for udvikling af landdistrikterne til højst 95 % af de støtteberettigede offentlige udgifter i de regioner, der er omfattet af konvergensmålet, regionerne i den yderste periferi og de mindre øer i Det Ægæiske Hav, og til højst 85 % af de støtteberettigede offentlige udgifter i andre regioner, så længe de er omfattet af støttemekanismen. Det giver medlemsstaterne yderligere finansielle ressourcer og letter den videre gennemførelse af programmerne. · Generel baggrund Forværringen af den finansielle krise i nogle af medlemsstaterne påvirker utvivlsomt realøkonomien markant på grund af den offentlige gælds størrelse og de vanskeligheder, som regeringerne har med at låne penge på markedet. Kommissionen har været meget aktiv, når det gælder fremsættelse af forslag til, hvordan man bedst reagerer på den nuværende finansielle krise og dens socioøkonomiske følger. Som led i sin genopretningsplan foreslog Kommissionen i december 2008 bl.a. en række lovgivningsmæssige ændringer for at forhøje satsen for ELFUL-bidrag til udgifter til programmerne for udvikling af landdistrikterne i 2009. Grækenland, Letland og Ungarn er blandt de overfor omhandlede lande, der nød godt at denne mulighed. · Gældende bestemmelser på det område, som forslaget vedrører Ved Rådets forordning (EF) nr. 1698/2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) fastsættes der fælles regler for programmeringsprocessen og ordninger for forvaltning af og tilsyn med programmer samt evaluering af projekter. Programmer for udvikling af landdistrikterne skal tages op til fornyet gennemgang og justeres for den resterende programperiode, hvis det er nødvendigt for at sikre overensstemmelse med EF's strategiske retningslinjer, den nationale strategiplan og forordning (EF) nr. 1698/2005 i tråd med artikel 18 og 19 i den pågældende forordning. Ifølge artikel 26, stk. 1, i Rådets forordning (EF) nr. 1290/2005 beregnes de mellemliggende betalinger ved at anvende medfinansieringssatsen for hver prioritet på den godkendte offentlige udgift til den pågældende prioritet. · Overensstemmelse med andre EU-politikker og -mål Ikke relevant 2. HØRING AF AKTØRER OG KONSEKVENSANALYSE · Høring af aktører Forslaget er i tråd med andre forslag og initiativer, som Europa-Kommissionen har vedtaget som reaktion på den finansielle krise. · Ekspertbistand Der har ikke været behov for ekstern ekspertbistand. · Konsekvensanalyse Forslaget vil give Kommissionen mulighed for at godkende højere ELFUL-bidragssatser for de berørte lande, så længe de er omfattet af støttemekanismerne. Der er ikke behov for et tillægsbudget, idet den samlede bevilling fra fondene til landene og programmerne for programmeringsperioden 2007-2013 ikke ændres. 3. Forslagets juridiske indhold · Resumé af forslaget · Det foreslås at ændre artikel 70 i Rådets forordning (EF) nr. 1698/2005 for at give mulighed for at hæve ELFUL-bidragssatsen for programmerne for udvikling af landdistrikterne i de berørte medlemsstater til højst 95 % af de støtteberettigede offentlige udgifter i de regioner, der er omfattet af konvergensmålet, regionerne i den yderste periferi og de mindre øer i Det Ægæiske Hav, og til højst 85 % af de støtteberettigede offentlige udgifter i andre regioner, så længe de er omfattet af støttemekanismen. Efter vedtagelsen af en rådsafgørelse om ydelse af støtte til en medlemsstat under støttemekanismen skal medlemsstaten indsende et forslag til ændring af sit program for udvikling af landdistrikterne med henblik på forhøjelse af ELFUL- medfinansieringssatserne. For betalinger, der indsendes efter en sådan ændrings godkendelse, vil støtten blive forhøjet. Der er tale om en midlertidig foranstaltning, der ophører, når medlemsstaten udtræder af støttemekanismen. I tråd med de generelle principper i henhold til forordning (EF) nr. 1698/2005 må de forhøjede medfinansieringssatser kun anvendes for betalinger, der gennemføres, efter at de respektive programmer for udvikling af landdistrikterne, herunder de nye finansieringsplaner, er blevet godkendt af Kommissionen. · Retsgrundlag Ved Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) fastsættes der fælles regler for programmeringsprocessen og ordninger for forvaltning af og tilsyn med programmer samt evaluering af projekter. Forslaget om ændring af forordning (EF) nr. 1698/2005 bør baseres på artikel 42 og 43 i traktaten om Den Europæiske Unions funktionsmåde. · Nærhedsprincippet Forslaget er foreneligt med nærhedsprincippet, eftersom formålet med det er at yde højere ELFUL-støtte til visse medlemsstater, som er i eller risikerer at komme i alvorlige vanskeligheder, navnlig problemer med deres økonomiske vækst og den finansielle stabilitet og en forværring af deres underskud og gæld, som også skyldes de internationale økonomiske og finansielle forhold. I den forbindelse er det nødvendigt på EU-plan at indføre en midlertidig mekanisme, som giver Europa-Kommissionen mulighed for at refundere godkendte ELFUL-udgifter efter en højere medfinansieringssats. · Proportionalitetsprincippet Forslaget er foreneligt med proportionalitetsprincippet: Forslaget er helt i tråd med proportionalitetsprincippet, eftersom det går ud på at yde forhøjet ELFUL-støtte til medlemsstater, der er i eller risikerer at komme i alvorlige vanskeligheder på grund af usædvanlige begivenheder, som de ikke selv er herre over, og som falder ind under betingelserne i Rådets forordning (EF) nr. 407/2010 (om oprettelse af en europæisk finansiel stabiliseringsmekanisme), eller til medlemsstater, der allerede har eller har risiko for at få store vanskeligheder med betalingsbalancen, og som falder ind under betingelserne i forordning (EF) nr. 332/2002. For Grækenland trådte aftalen mellem kreditorerne, som blev indgået sammen med lånefacilitetsaftalen for euroområdet, i kraft den 11. maj 2010. I den er det fastsat, at disponibilitetsperioden udløber på treårsdagen for aftalens indgåelse. · Reguleringsmiddel/-form Foreslået reguleringsmiddel: forordning. Andre midler ville ikke være hensigtsmæssige af følgende grunde: Kommissionen har undersøgt det råderum, som den retlige ramme giver, og vurderer, at det på baggrund af de hidtidige erfaringer er nødvendigt at foreslå ændringer af Rådets forordning (EF) nr. 1698/2005. Formålet med revisionen er at lette medfinansiering af projekter yderligere for dermed at fremskynde projekternes gennemførelse og investeringernes indvirkning på realøkonomien. 4. Budgetmæssige virkninger Forslaget har ingen virkninger for forpligtelsesbevillingerne, da der ikke er foreslået nogen ændringer af de maksimale ELFUL-finansieringsbeløb, som er fastsat i de operationelle programmer for programmeringsperioden 2007-2013. For den pågældende periode refunderer Kommissionen godkendte udgifter efter en højere medfinansieringssats. Dette resulterer straks i yderligere betalinger til de pågældende medlemsstater for de udgifter, som de anmelder til Kommissionen efter denne forordnings ikrafttræden, efter at programmerne for udvikling af landdistrikterne er blevet revideret. På basis af de udgiftsoverslag, som de berørte medlemsstater har indsendt til Kommissionen indtil nu kan det blive nødvendigt med yderligere 90 mio. EUR fra 2011-budgettet, hvis forslaget godkendes til tiden, og 470 mio. EUR fra 2012-budgettet, som skal betales til medlemsstaterne, hvis de beslutter at gøre brug af den maksimalt tilladte finansieringssats. På baggrund af medlemsstaternes anmodning om at blive omfattet af foranstaltningen og under hensyntagen til udviklingen i indgivelsen af anmodninger om mellemliggende betalinger vil Kommissionen i 2012 undersøge behovet for yderligere betalingsbevillinger og i givet fald fremsætte forslag om nødvendige foranstaltninger til budgetmyndigheden. 2011/0209 (COD) Forslag til EUROPA-PARLAMENTETS OG RÅDETS FORORDNING om ændring af Rådets forordning (EF) nr. 1698/2005 for så vidt angår visse bestemmelser om finansiel forvaltning for visse medlemsstater, der er i eller trues af alvorlige vanskeligheder med hensyn til deres finansielle stabilitet EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 42 og 43, under henvisning til forslag fra Europa-Kommissionen, efter fremsendelse af udkast til retsakt til de nationale parlamenter, under henvisning til udtalelse fra Det Europæiske Økonomiske og Sociale Udvalg[1], under henvisning til udtalelse fra Regionsudvalget[2], efter den almindelige lovgivningsprocedure og ud fra følgende betragtninger: (1) Den hidtil værste globale finansielle krise og økonomiske nedgang har alvorligt skadet både den økonomiske vækst og den finansielle stabilitet og medført en kraftig forringelse af de finansielle og økonomiske vilkår i en række medlemsstater. Der er navnlig visse medlemsstater, som er i eller trues af alvorlige vanskeligheder, herunder navnlig problemer med deres økonomiske vækst og finansielle stabilitet, og af en forværring af deres underskud og gæld, som også skyldes de internationale økonomiske og finansielle forhold. (2) Der er allerede truffet en række vigtige foranstaltninger til at imødegå krisens negative virkninger, herunder lovgivningsændringer, men finanskrisens indvirkning på realøkonomien, arbejdsmarkedet og borgerne mærkes overalt. Presset på medlemsstaternes finansielle ressourcer vokser, og derfor bør der tages yderligere skridt til at lette dette pres via maksimal og bedst mulig udnyttelse af midlerne fra Den Europæiske Landbrugsfond for Udvikling af Landdistrikterne (i det følgende benævnt "ELFUL"). (3) På grundlag af traktatens artikel 122, stk. 2, hvori det fastsættes, at EU kan yde finansiel støtte til en medlemsstat, som er i vanskeligheder eller har alvorlig risiko for store vanskeligheder som følge af usædvanlige begivenheder uden for dens kontrol, er der ved Rådets forordning (EU) nr. 407/2010 af 11. maj 2010 om oprettelse af en europæisk finansiel stabiliseringsmekanisme[3] indført en sådan mekanisme med henblik på at bevare den finansielle stabilitet i EU. (4) Ved Rådets gennemførelsesafgørelse 2011/77/EU[4] af 7. december 2010 og 2011/344/EU[5] af 30. maj 2011 fik Irland og Portugal tildelt sådan finansiel EU-støtte. Grækenland havde allerede alvorlige problemer med sin finansielle stabilitet, inden forordning (EU) nr. 407/2010 trådte i kraft, og modtog finansiel støtte bl.a. fra andre medlemsstater i euroområdet. (5) Ved Rådets forordning (EF) nr. 332/2002 af 18. februar 2002 om indførelse af en mekanisme for mellemfristet betalingsbalancestøtte til medlemsstaterne[6] blev der indført et instrument, der sikrer, at Rådet yder gensidig støtte, når en ikke-euro-medlemsstat er i vanskeligheder eller risikerer alvorlige vanskeligheder med hensyn til sin betalingsbalance. (6) Ved Rådets beslutning 2009/102/EF[7] af 4. november 2008, 2009/290/EF[8] af 20. januar 2009 og 2009/459/EF[9] af 26. juni 2009 fik Ungarn, Letland og Rumænien tildelt sådan finansiel støtte. (7) Den periode, hvor der kan ydes støtte til Irland, Ungarn, Letland, Portugal og Rumænien er fastsat i de respektive rådsbeslutninger og -afgørelser. Støtten til Ungarn udløb den 4. november 2010. (8) For Grækenland trådte aftalen mellem kreditorerne, som blev indgået sammen med lånefacilitetsaftalen for euroområdet, i kraft den 11. maj 2010. I den er det fastsat, at disponibilitetsperioden udløber på treårsdagen for aftalens indgåelse. (9) Den 11. juli 2011 undertegnede finansministrene fra de 17 medlemsstater i euroområdet traktaten om oprettelse af den europæiske stabiliseringsmekanisme (ESM). Traktaten er en følge af Det Europæiske Råds beslutning af 25. marts 2011. Det forventes, at ESM senest i 2013 påtager sig de opgaver, som nu varetages af den europæiske finansielle stabiliseringsfacilitet (EFSF) og den europæiske finansielle stabiliseringsmekanisme (EFSM) (10) Det Europæiske Råd hilser i sine konklusioner af 23. og 24. juli 2011 Kommissionens plan om at skabe øget synergi mellem låneprogrammet for Grækenland og EU-fondene velkommen, ligesom det bakker op om bestræbelserne på at øge Grækenlands kapacitet til at udnytte midler fra EU-fondene til at stimulere vækst og beskæftigelse ved igen at fokusere på at forbedre konkurrenceevnen og skabe beskæftigelse. Endvidere udtrykkes der i konklusionerne tilfredshed med og støtte til, at Kommissionen og medlemsstaterne udarbejder et omfattende program for teknisk bistand til Grækenland. Denne forordning er et led i synergibestræbelserne. (11) For at lette forvaltningen af EU-midlerne, bidrage til at fremskynde investeringer i medlemsstaterne og regionerne og øge midlernes indvirkning på økonomien er det nødvendigt at tillade en forhøjelse af ELFUL-bidragssatsen til højst 95 % af de støtteberettigede offentlige udgifter i de regioner, der er omfattet af konvergensmålet, og til højst 85 % af de støtteberettigede offentlige udgifter i andre regioner, der er i alvorlige vanskeligheder med hensyn til deres finansielle stabilitet. (12) I tråd med de generelle principper i henhold til forordning (EF) nr. 1698/2005 må de forhøjede medfinansieringssatser kun anvendes for betalinger, der finder sted, efter at de respektive programmer for udvikling af landdistrikterne, herunder de nye finansieringsplaner, er blevet godkendt af Kommissionen. Der bør derfor også fastsættes nærmere bestemmelser for, hvornår medlemsstaterne må gøre brug af denne mulighed, ligesom det bør fastsættes, hvilken mekanisme der skal sikre denne mulighed. (13) Rådets forordning (EF) nr. 1698/2005 af 11. juli 2006 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL)[10] bør derfor ændres tilsvarende — VEDTAGET DENNE FORORDNING: Artikel 1 I artikel 70 i forordning (EF) nr. 1698/2005 indsættes følgende stk. 4c: "4c. Uanset lofterne i stk. 3, 4 og 5 kan ELFUL's bidrag forhøjes til højst 95 % af de støtteberettigede offentlige udgifter i de regioner, der er omfattet af konvergensmålet, i regionerne i den yderste periferi og for de mindre øer i Det Ægæiske Hav og til højst 85 % af de støtteberettigede offentlige udgifter i andre regioner. Disse satser gælder for støtteberettigede udgifter, der nyanmeldes i hver godkendt udgiftsanmeldelse, der indsendes i den periode, hvor en medlemsstat opfylder én af følgende betingelser: a) medlemsstaten får stillet finansiel støtte til rådighed i henhold til Rådets forordning (EF) nr. 407/2010 af 11. maj 2010 om oprettelse af en europæisk finansiel stabiliseringsmekanisme* eller har fået stillet sådan støtte til rådighed af andre medlemsstater i euroområdet, før nævnte forordnings ikrafttræden b) medlemsstaten får stillet finansiel støtte til rådighed i overensstemmelse med Rådets forordning (EF) nr. 332/2002 af 18. februar 2002 om indførelse af en mekanisme for mellemfristet betalingsbalancestøtte til medlemsstaterne** c) medlemsstaten får stillet finansiel støtte til rådighed i henhold til traktaten om oprettelse af den europæiske stabiliseringsmekanisme. En medlemsstat, som ønsker at gøre brug af undtagelsen i første afsnit indsender en anmodning til Kommissionen om tilsvarende ændring af sit program for udvikling af landdistrikterne. Undtagelsen gælder fra Kommissionens godkendelse af programændringen, og indtil medlemsstaten ikke længere opfylder nogen af betingelserne i første afsnit, litra a), b) eller c). Medlemsstaten indsender et forslag til ændring af programmet, inkl. en ny finansieringsplan i tråd med de maksimale satser gældende før undtagelsen, til Kommissionen. Hvis en medlemsstat ikke indsender et forslag til ændring af sit program for udvikling af landdistrikterne, inkl. en ny finansieringsplan, pr. den dato, hvor den ikke længere opfylder nogen af betingelserne i første afsnit, litra a), b) eller c), til Kommissionen, eller hvis den meddelte finansieringsplan ikke er i tråd med lofterne i denne artikels stk. 3, 4 og 5, anvendes disse lofter fra den pågældende dato. * EUT L 118 af 12.5.2010, s. 1. ** EFT L 53 af 23.2.2002, s. 1." Artikel 2 Denne forordning træder i kraft på dagen for offentliggørelsen i Den Europæiske Unions Tidende. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, På Europa-Parlamentets vegne På Rådets vegne Formand Formand FINANSIERINGSOVERSIGT TIL FORSLAGET FINANSIERINGSOVERSIGT || AGRI/I1/Ares/2011/880294 Rev 1 (JGS/dz) 6.20.2011.6 || DATO: 26/07/2011 1. || BUDGETPOST: 05 04 05 01 || BEVILLINGER 2011: FB: 14 407 971 311 EUR BB: 11 900 560 340 EUR 2. || FORANSTALTNINGENS BETEGNELSE: Forslag til Europa-Parlamentets og Rådets forordning om ændring af Rådets forordning (EF) nr. 1698/2005 om støtte til udvikling af landdistrikterne fra Den Europæiske Landbrugsfond for Udvikling af landdistrikterne (ELFUL) for så vidt angår fondens finansielle bidrag til en række medlemsstater 3. || RETSGRUNDLAG: - 4. || FORANSTALTNINGENS FORMÅL: Ændring af forordning (EF) nr. 1698/2005 for at åbne mulighed for i visse medlemsstater, der har alvorlige vanskeligheder med deres finansielle stabilitet, at forhøje ELFUL-bidragssatsen til højst 95 % af de støtteberettigede offentlige udgifter. 5. || FINANSIELLE VIRKNINGER (1) || 12-MÅNEDERS­PERIODE (mio. EUR) || INDEVÆRENDE REGNSKABSÅR 2011 (mio. EUR) || FØLGENDE REGNSKABSÅR 2012 (mio. EUR) 5.0 || UDGIFTER, SOM AFHOLDES: - OVER EU-BUDGETTET (løbende priser) - OVER NATIONALE BUDGETTER - - AF ANDRE || - || FB: - BB: + 90 || FB: - BB: + 470 5.1 || INDTÆGTER: - - EU's EGNE INDTÆGTER (AFGIFTER/TOLD) - - NATIONALE KILDER || - || - || - || || 2011 || 2012 || 2013 5.0.1 || UDGIFTSOVERSLAG (løbende priser) FB: BB: || - +90 || - +470 || - - 5.1.1 || INDTÆGTSOVERSLAG || - || - || - 5.2 || BEREGNINGSMÅDE: 6.0 || ER FINANSIERING MULIG OVER DE BEVILLINGER, DER PÅ DET LØBENDE BUDGET ER OPFØRT UNDER DET RELEVANTE KAPITEL? || JA NEJ 6.1 || ER FINANSIERING MULIG VED OVERFØRSEL MELLEM KAPITLER PÅ DET LØBENDE BUDGET? || JA NEJ 6.2 || ER ET TILLÆGSBUDGET NØDVENDIGT? || JA NEJ 6.3 || BEVILLINGER TIL OPFØRSEL PÅ KOMMENDE BUDGETTER? || JA NEJ 6.4 || ANDET || BEMÆRKNINGER: 1) For så vidt angår forpligtelsesbevillinger vil ændringen af forordning (EF) nr. 1698/2005 ikke få finansielle virkninger, idet det samlede budget til udvikling af landdistrikter og dets årlige fordeling er uændret. For betalinger kan forhøjelsen af medfinansieringssatsen resultere i højere refusion til de berørte medlemsstater. Hvis forslaget godkendes tidsnok til, at den nye sats kan anvendes i betalingsanmodningerne for tredje kvartal af 2011, anslås de supplerende betalingsbevillinger, som der er behov for i år, til 90 mio. EUR. For 2011 vil situationen om nødvendigt blive håndteret i forbindelse med i den samlede overførsel. De yderligere betalinger i 2012 anslås til 470 mio. EUR. På baggrund af medlemsstatens anmodning om at blive omfattet af foranstaltningen og under hensyntagen til udviklingen i indgivelsen af anmodninger om mellemliggende betalinger vil Kommissionen i 2012 undersøge behovet for yderligere betalingsbevillinger og i givet fald fremsætte forslag om nødvendige foranstaltninger til budgetmyndigheden. Der er ikke opstillet noget overslag for 2013, idet der vil blive taget højde for eventuelle finansielle følger i budgetproceduren, hvis usædvanlige omstændigheder fortsat berettiger forhøjede medfinansieringssatser. Eftersom ELFUL's samlede rammebevilling ikke ændres, vil yderligere betalinger i 2011 og 2012 medføre en tilsvarende reduktion af betalingerne sidst i perioden. [1] EUT L … af …, s.…. [2] EUT L … af …, s.…. [3] EUT L 118 af 12.5.2010, s. 1. [4] EUT L 30 af 4.2.2011, s. 34. [5] EUT L 159 af 17.6.2011, s. 88. [6] EFT L 53 af 23.2.2002, s. 1. [7] EUT L 37 af 6.2.2009, s. 5. [8] EUT L 79 af 25.3.2009, s. 39. [9] EUT L 150 af 13.6.2009, s. 8. [10] EUT L 210 af 31.7.2006, s. 25.